કંપની સરકાર દ્વારા અમદાવાદ શહેરની જકાત ઘટાડવામાં આવી હતી અને એ પછી શહેરના વેપારનો ઝડપી વિકાસ થયો હતો. અમદાવાદના પહેલા કલેક્ટર ડનલોપે જોયુ કે શહેરની દીવાલો તદ્દન બિસ્માર હાલતમાં હતી, આથી ચોરીલૂંટના બનાવો વધી ગયા હતા. મહેસૂલ કમિશનર બની ગયા પછી એણે કોટને દુરસ્ત કરવા ૨૨ એપ્રીલ ૧૮૩૧ના રોજ સરકારી અધિકારીઓ અને સમાજના આગેવાનોને લઈને એક સમિતિ બનાવી. આ પ્રખ્યાત શહરે-કોટ-ફંડ કમિટિમાંથી જ આજની અમદાવાદ મ્યુનિસિપાલિટીનો જન્મ થયો છે એમ કહી શકાય. ફંડ મળ્યા બાદ સમિતિએ ઑક્ટોબર ૧૮૩૧માં જેઠા ખુશાલજી અને મૂળજી ગિરધર સાથે કોટના રિનોવેશનનો રુપિયા ૩૧,૬૭૨નો કરાર કરવામાં આવ્યો હતો. આ કરાર હેઠળ એક વર્ષમાં ખાનપુર દરવાજાથી દિલ્હી દરવાજા (શાહપુર દરવાજા સહિત) સુધીનું કામ પૂરું કરવાનું હતું. ૧૮૩૨માં મરજિયાત કોટ-ફીની આવકથી આખા કોટનું રિનોવેશન કામ પૂરું કરવામાં આવ્યું અને વધેલી મૂડી મ્યુનિસિપલ ફંડમાં જમા કરવામાં આવી હતી. લોકહિતની ઘણી યોજનાઓ આ ફંડથી પૂરી કરવામાં આવી હતી. શહેરને પાણી પુરવઠો, દીવાબત્તીની સગવડો, સફાઈ અને આરોગ્યની વ્યવસ્થા આમાંથી સચવાતા હતા. ૧૮૪૬માં કોટ ફી એક ટકાથી ઘટાડીને અડધો ટકો કરી નાખવામાં આવી હતી. ૧૮૪૭થી સરિયામ રસ્તા ઉપર દિવસમાં બે વખત પાણી છાંટવાનું શરુ થયું. રાત્રે પ્રકાશ માટે ફાનસ મૂકવાની વ્યવસ્થા થઈ. સન ૧૮૪૯માં રુપિયા ૮,૦૦૦ના ખર્ચે ભદ્રના કિલ્લા ઉપર ઘડિયાળ મૂકવામાં આવી હતી. બાદશાહી વખતના નળ પુરાઈ ગયા હતા તે સાફ કરવામાં આવ્યા હતા. રિઝવાન કાદરી કહે છે, “નગર પર વિવિધ સમયે ઘણા આક્રમણો થવાથી શહેરનો કોટ તૂટી ગયો હતો. ૧૭૮૦માં અંગ્રેજ પ્રતિનિધી જનરલ ગોડાર્ડે પણ અમદાવાદના કિલ્લા પર હુમલો કર્યો હતો. આમ, ૧૭૮૦થી જ અમદાવાદમાં અંગ્રેજોનો પગપેસારો થઈ ગયો હતો.”